Missionerlik faoliyatida ijtimoiy tabaqalar bilan ishlash strategiyasi

|
Missionerlik faoliyatida ijtimoiy tabaqalar bilan ishlash strategiyasi
|
bet | 67/75 | Sana | 12.12.2023 | Hajmi | 0,69 Mb. | | #117499 |
Bog'liq Dinshunoslik maruzaMissionerlik faoliyatida ijtimoiy tabaqalar bilan ishlash strategiyasi. Missionerlar makon va zamonga moslashgan holda o’z uslub va vositalarini doimiy takomillashtirib kelganlar. So’nggi vaqtlarda ular ma’lum bir ijtimoiy qatlamni ajratib olib, maqsadli ish olib borishga intilmoqdalar. Jumladan, missionerlar asosiy e’tiborni aralash millat vakillaridan iborat oilalarning a’zolari, ilgari hech bir dinga e’tiqod qilmagan, og’ir xastalikka, judolikka, moddiy qiyinchilikka duch kelgan, axloq tuzatish muassasalaridan chiqib kelgan, ya’ni moddiy va ma’naviy ko’makka muhtoj kishilarga qaratmoqdalar.
Ziyolilarning turli qatlamlari ichida san’at sohasi xodimlari, kutubxonachilar, o’rta maktab o’qituvchilari, turli idoralar xizmatchilari faol missionerlik targ’iboti ob’ekti sifatida tanlanayotganini ham qayd etish lozim. Bunday yondashuvda o’ziga xos mantiq bor. Masalan, prozelit san’atkor san’atning hissiy-emotsional ta’sir quvvatidan foydalanib, e’tiqodiy bosim o’tkazishda yuqori samaradorlikka erishishi mumkin bo’lsa, e’tiqodini o’zgartirgan kutubxonachida esa «o’lja» sifatida tanlanganlar bilan yakka tartibda ishlash imkoniyati mavjud bo’ladi.
Missionerlarga tabiatan ishonuvchan, tashqi ta’sirga moyil bo’lgan va ayni paytda, hayotda sabr-bardoshli va fidoiy bo’lish bilan bir qatorda hamisha ma’naviy-ruhiy ko’makka, qo’llab-quvvatlashga ehtiyoj sezadigan ayollarga ham alohida e’tibor bilan qaramoqdalar. Ayollar orasida ish olib borish ular uchun ,,bir o’q bilan kamida uch quyonni urish”dir. Birinchisi- ayolning o’zi, ikkinchisi -uning farzandlari va uchinchisi - turmush o’rtog’i. Ayollarning ulushi baptistlar va pyatidesatniklar cherkovlariga qatnaydiganlar orasida 70, adventistlar va ,,Iegovo shohidlari” orasida 80, presviterian cherkovlariga qatnaydiganlar tarkibida 90 foizgacha borishi esa missionerlarning ana shu maqsadlar yo’lidagi xatti-harakatlarining hayotiy-amaliy natijasidir.
Qayd etilgan misollar ham missionerlik ob’ekti sifatida tanlanayotgan qatlamlar doirasi muntazam ravishda kengayib borayotganini ko’rsatadi.
Bugungi kunda missionerlik tashkilotlari yangi ,,o’lja”lar orttirishda tibbiy va ta’lim sohalarida faoliyat olib borish, xayriya yordamlari ko’rsatish, uyma-uy yurib tashviqot olib borish, mahalliy tillarda xristianlikni targ’ib qiluvchi adabiyotlar, gazeta va jurnallar chop qilib, tarqatish, radio teledasturlar tayyorlash, kino maxsulotlari ishlab chiqarish hamda internet tarmog’i orqali o’z qarashlarini targ’ib qilishga alohida e’tibor bermoqdalar. Ayni damda missionerlar o’zlari istiqomat qiladigan mintaqaning milliy xususiyatlari va maishiy hayotidan ham foydalanishga harakat qiladilar.
Missionerlikda yoshlarga alohida e’tibor berilishining sabablari. Yoshlarning faol ijtimoiy kuchga aylanib borayotgani bugungi kunda ularning turli mafkuraviy ta’sir va tazyiqlarning asosiy ob’ektiga aylanishiga olib keldi. Bunda ularning jamiyatning hali yetarli tajribaga ega bo’lmagan, tashqi ta’sirlarga tez beriluvchan va ayni paytda, eng harakatchan qatlami ekani inobatga olinmoqda.
Missionerlikning taniqli nazariyotchisi Patrik Djonstoun talaba yoshlarni missionerlik faoliyatining asosiy ob’ekti deb qarab, o’zining «Dunyo operatsiyasi» kitobida shunday yozadi: «Butun dunyoda universitet va kollejlarda 37 million talaba tahsil oladi. Ularning ko’plari 20 yildan so’ng yirik mansablarni egallashadi». Ushbu fikrlar missionerlarning jamiyatning ertangi kunini belgilab beradigan avlod ongini egallash, nazorat qilishni ko’zlab ish yuritayotganini anglash imkoniyatini beradi.
Xayriya yordamlari ko’rsatish ham missionerlikdagi eng qadimiy va samarali usullardan biri hisoblanadi. Bunda turli tadbirlar uyushtirilib, ularga asosan yoshlar jalb etiladi. Beg’araz deya taqdim etilayotgan, aslida jamiyatning yordamga muhtoj qatlamlarini aniqlash va so’ngra ular bilan maqsadli ish olib borishni ko’zlaydigan bunday harakatlar hatto «Yangi yil», «Navro’z», «Xotira va qadrlash kuni» kabi xalqimizda keng nishonlanadigan bayramlar davomida ham g’arazli maqsadlarda amalga oshirilishi kuzatilgan. Missionerlar o’zlari ko’rsatayotgan «yordamni» shu bayramlar ruhiga moslashtirishga ham harakat qilmoqda.
Uyma-uy yurib «Xushxabar» yetkazish usulining o’ziga xos xususiyatlari. Bu usul missionerlarga odamlar bilan kunning dolzarb masalalari haqida suhbatlashish, ularning dardlariga qiziqish bildirish va ushbu muammolardan chiqish yo’llarini ko’rsatib berishni taklif qilib, o’z tashkilotlariga jalb qilishga asoslanadi. Bu missionerlikni amalga oshirishda eng yaxshi samara beradigan va katta mablag’ talab qilmaydigan usullardan biri hisoblanadi. Masalan, ushbu usuldan faol foydalayotgan «Iegovo shohidlari» oqimi a’zolari, o’zlarini go’yoki, Iso Masih o’z havoriylariga buyurgan yo’ldan foydalanayotganlarini da’vo qilib, muayyan hududda «tayanch nuqta»ni shakllantirish va unga suyangan holda yaqin qo’shnilar orasida uyma-uy yurib adabiyotlarni tarqatish, maktab o’quvchilari va yoshlar orasida targ’ibot ishlarini olib borishga alohida e’tibor bermoqda. Bunday maqsadli faoliyat natijasida iegovochilar soni yildan yilga ortib bormoqda va bugungi kunda dunyo bo’yicha qariyb 7 millionni tashkil etmoqda.
Ta’lim-tarbiya sohasidagi missionerlikdan ko’zlangan maqsadlar. Ta’lim tizimi bosqichlari o’rtasidagi o’zaro bog’liqlik tufayli g’oya va qarashlarni singdirishdagi tadrijiylik ta’minlanadi. Shu bilan birga, ta’lim jarayonida amalga oshirilgan targ’ibot natijalarini bevosita tekshirib ko’rish va uni takomillashtirib borish imkoniyati ham mavjud. Bu kabi xususiyatlar missionerlarning ta’lim tizimiga alohida e’tibor bilan qarashini keltirib chiqarmoqda. Adventistlarning dunyo bo’yicha 5000 dan ortiq o’quv markazlariga, pyatidesyatniklikning eng yirik oqimlaridan biri – «Xudo assambleyalari» cherkovlari bir necha kollej va Bibliya maktablariga egalik qilayotgani ham aynan shu bilan izohlanadi.
Jumladan, O’zbekiston istiqlolining dastlabki yillarida missionerlar turli volantyor tashkilotlar niqobi ostida mamlakatimiz ta’lim tizimiga kirib olishga uringanlari kuzatilgan. Ular yurtimizdagi mavjud ta’lim muassasalarida turli til, kompyuter, sport to’garaklari tashkil etish niqobi ostida talaba va o’quvchilar orasida o’z dinlarini targ’ib qilishga harakat qilgan.
Shuningdek, missionerlik tashkilotlari o’z dinlarini targ’ib qilishda audio, video va elektron mahsulotlar, gazeta va jurnallar, teledasturlar, internetda onlayn o’quv kurslari tashkil etish yo’llaridan ham foydalanmoqda. Ommaviylik, davriylik, o’quvchilar auditoriyasining kengligi tufayli gazeta va jurnallar missionerlar tomonidan o’z qarash va g’oyalarini singdirish quroli sifatida qo’llanilmoqda.
|
| |